Hallituksen esitys: alle 13-vuotias tarvitsee vanhempien suostumuksen henkilötietojen antamiseen somessa - Savon Sanomat
Kotimaa 01.03.2018 14:51
Hallituksen esitys: alle 13-vuotias tarvitsee vanhempien suostumuksen henkilötietojen antamiseen somessa
Henkilötietojen käsittelyä koskeva tietosuojalaki etenee eduskuntaan, sillä hallitus on antanut esityksen EU:n yleistä tietosuoja-asetusta täydentävästä lainsäädännöstä.
Tietosuojalakia on tarkoitus soveltaa rinnakkain EU:n asetuksen kanssa. Henkilötietojen käsittelyn perusperiaatteet säilyvät asetuksessa pääosin nykyisellään, mutta tavoitteena on parantaa henkilötietojen suojaa.
Asetuksen myötä käyttäjän oikeus poistattaa henkilötietojaan eri palveluista vahvistuu ja tietojen siirtäminen järjestelmästä toiseen helpottuu.
Lakiesityksessä esitetään muun muassa, että alle 13-vuotias tarvitsisi vanhempien suostumuksen henkilötietojensa antamiseen esimerkiksi sosiaalisen median palveluissa. Ikäraja olisi matalampi kuin tietosuoja-asetuksessa, jossa raja kulkee 16 vuodessa.
Esitys on tuomassa lisätyövoimaa tietosuojavaltuutetun toimistoon. Tietosuoja-asetuksen viranomaistehtävät aiotaan keskittää tietosuojavaltuutetulle, ja toimistoon ehdotetaan perustettavaksi yksi tai useampi apulaistietosuojavaltuutetun virka sekä viisijäseninen asiantuntijalautakunta.
Esityksen luonnos sai helmikuussa kylmää kyytiä lainsäädännön arviointineuvostolta. Neuvosto moitti muun muassa sitä, että luonnoksen perusteella ei pystynyt muodostamaan käsitystä lain taloudellisista ja yhteiskunnallisista vaikutuksista. Oikeusministeriön mukaan lausunnon jälkeen esitykseen lisättiin kuvaus EU:n tietosuoja-asetuksen keskeisestä sisällöstä ja arviointi asetuksen vaikutuksista yrityksiin.
Tietosuoja-asetuksen soveltaminen alkaa toukokuun loppupuolella ja tietosuojalain on tarkoitus tulla voimaan samaan aikaan.
03:32 28.01.2020